作者:白居易
標題:和微之詩二十三首：和我年三首
內容:我年五十七，榮名得幾許。甲乙三道科，蘇杭兩州主。才能本淺薄，心力虛勞苦。可能隨眾人，終老於塵土。我年五十七，歸去誠已遲。曆官十五政，數若珠累累。野萍始賓薦，場苗初縶維。因讀管蕭書，竊慕大有為。及遭榮遇來，乃覺才力羸。黃紙詔頻草，朱輪車載脂。妻孥及僕使，皆免寒與饑。省躬私自愧，知我者微之。永懷山陰守，未遂嵩陽期。如何坐留滯，頭白江之湄。我年五十七，榮名得非少。報國竟何如，謀身猶未了。昔嘗速官謗，恩大而懲小。一黜鶴辭軒，七年魚在沼。將枯鱗再躍，經鎩翮重矯。白日上昭昭，青雲高渺渺。平生頗同病，老大宜相曉。紫綬足可榮，白頭不為夭。夙懷慕箕潁，晚節期松筱。何當闕下來，同拜陳情表。